Siirtoverkonhaltijoiden, nimitettyjen sähkömarkkinaoperaattoreiden ja kansallisten sääntelyviranomaisten tiivis yhteistyö on olennaisen tärkeää, jotta voidaan edistää sähkön sisämarkkinoiden toteuttamista ja tehokasta toimintaa sekä varmistaa unionin sähkönsiirtoverkon optimaalinen hallinta, koordinoitu toiminta ja vakaa tekninen kehitys. Erityisesti olisi hyödynnettävä sellaisista olemassa olevista kapasiteetin jakamista ja ylikuormituksen hallintaa koskevista hankkeista syntyviä synergioita, joilla on edistetty sähkön sisämarkkinoiden kehittämistä.

Tehokkuussyistä ja jotta yhteenkytketyt vuorokausimarkkinat ja päivänsisäiset markkinat voitaisiin toteuttaa mahdollisimman nopeasti, CACM-asetuksessa kehotetaan käyttämään olemassa olevia markkinaoperaattoreita ja jo toteutettuja ratkaisuja silloin kuin se on asianmukaista sulkematta kuitenkaan pois kilpailua uusien operaattoreiden taholta. Komissio voi kuitenkin yhteistyössä energia-alan sääntelyviranomaisten yhteistyöviraston kanssa perustaa tai nimetä yhden säännellyn tahon toteuttamaan yhteisiä markkinoiden yhteenliittäjän tehtäviä, jotka liittyvät yhteenkytkettyjen vuorokausimarkkinoiden ja päivänsisäisten markkinoiden toimintaan.

Markkinoiden yhteenliittäjän tehtävä on CACM-asetuksessa annettu sähköpörsseille eli nimitetyille sähkömarkkinaoperaattoreille. Tässä tehtävässä olisi käytettävä erityistä algoritmia osto- ja myyntitarjousten täsmäyttämiseen optimaalisella tavalla. Laskelman tulokset olisi asetettava syrjimättömästi kaikkien nimitettyjen sähkömarkkinaoperaattoreiden saataville. Nimitettyjen sähkömarkkinaoperaattoreiden olisi ilmoitettava asiakkailleen menestyneistä osto- ja myyntitarjouksista markkinoiden yhteenliittäjän tekemän laskelman tulosten pohjalta. Tämän jälkeen sähkö olisi siirrettävä verkon kautta kapasiteettilaskelman tulosten mukaisesti.

Yhteenkytkettyjen vuorokausimarkkinoiden ja päivänsisäisten markkinoiden toteuttamiseksi siirtoverkonhaltijoiden on laskettava koordinoidusti käytettävissä oleva rajasiirtokapasiteetti. Tätä varten niiden on laadittava yhteinen verkkomalli, johon sisältyvät tuntikohtaiset arviot tuotannosta, kulutuksesta ja verkon tilasta. Käytettävissä oleva kapasiteetti olisi tavallisesti laskettava niin sanotulla siirtoperusteisella laskentamenetelmällä; kyseisessä menetelmässä otetaan huomioon se, että sähkön siirto voi tapahtua eri reittejä, ja siinä optimoidaan käytettävissä oleva kapasiteetti toisistaan voimakkaasti riippuvaisissa verkoissa. Käytettävissä oleva rajasiirtokapasiteetti on yksi keskeisistä syöttötiedoista laskentaprosessissa. Tässä prosessissa sähköpörssit keräävät ja täsmäyttävät kaikki unionin osto- ja myyntitarjoukset ottaen huomioon käytettävissä olevan rajasiirtokapasiteetin taloudellisesti optimaalisella tavalla Yhteenkytketyillä vuorokausimarkkinoilla ja päivänsisäisillä markkinoilla varmistetaan, että sähköä siirretään tavallisesti alhaisen hinnan alueilta korkean hinnan alueille.

CACM-asetuksen 5 artiklan 3 kohdan mukaan komission on kyseisen kertomuksen pohjalta arvioitava erityisesti sitä, onko edelleen perusteltua säilyttää poikkeus, joka mahdollistaa kansallisten lakisääteisten monopolien jatkamisen, tai onko edelleen perusteltua, että jokin jäsenvaltio jatkuvasti kieltäytyy hyväksymästä toisessa jäsenvaltiossa nimetyn nimitetyn sähkömarkkinaoperaattorin rajat ylittävän kaupankäynnin. Jos komissio katsoo, että näin ei ole, se voi harkita asianmukaisia lainsäädäntö- tai muita toimenpiteitä kilpailun ja kaupan lisäämiseksi jäsenvaltioiden välillä ja niiden sisällä. Komission on lisäksi arvioitava yhteenkytkettyjen vuorokausimarkkinoiden ja päivänsisäisen markkinoiden hallintoa kiinnittäen erityistä huomiota nimitettyjen sähkömarkkinaoperaattoreiden toteuttamien markkinoiden yhteenliittäjän tehtävien avoimuuteen. Jos komissio katsoo, että monopoliasemaan perustuvien markkinoiden yhteenliittäjän tehtävien ja nimitetyn sähkömarkkinaoperaattorin muiden tehtävien toteuttamiseen liittyy epäselvyyttä, komissio voi harkita asianmukaisia lainsäädäntö- tai muita toimenpiteitä yhteenkytkettyjen vuorokausimarkkinoiden ja päivänsisäisen markkinoiden avoimuuden lisäämiseksi ja toiminnan tehostamiseksi.

Kapasiteetin jakamista ja ylikuormituksen hallintaa koskevien suuntaviivojen vahvistamisesta annettu komission asetus (EU) 2015/1222 (CACM-asetus) tuli voimaan 14. elokuuta 2015. CACM-asetuksen 5 artiklan 3 kohdan mukaan komission on toimitettava asetuksen (EY) N:o 714/2009 24 artiklan mukaisesti Euroopan parlamentille ja neuvostolle kertomus yhteenkytkettyjen vuorokausimarkkinoiden ja päivänsisäisten markkinoiden edistymisestä jäsenvaltioissa ja painotettava siinä erityisesti nimitettyjen sähkömarkkinaoperaattoreiden välisen kilpailun kehittymistä.

III.Tiivistelmä analyysista

Yhteenkytkettyjen vuorokausimarkkinoiden osalta ns. alueiden väliseen hintakytkentään (Price Coupling of Regions, PCR) perustuva ratkaisu, joka kehitettiin alueellisessa hankkeessa ennen CACM-asetuksen voimaantuloa, toimi pohjana yleiseurooppalaisten yhteenkytkettyjen vuorokausimarkkinoiden toteuttamiselle. PCR-järjestelmää sovelletaan nyt suurimmassa osassa jäsenvaltioita, mutta sitä on jouduttu säännöllisesti muuttamaan, koska operatiivinen tilanne on käynyt viime vuosina entistä monimutkaisemmaksi. Lisämuutoksia tarvitaan edelleen, jotta PCR-järjestelmä olisi täysin CACM-asetuksen vaatimusten mukainen.

Yhteenkytkettyjen päivänsisäisten markkinoiden kehittämisen osalta Cross-Border Intraday (XBID) -hanke luo pohjan yleiseurooppalaisten yhteenkytkettyjen päivänsisäisten markkinoiden toteuttamiselle. Kaikki siirtoverkonhaltijat ja nimitetyt sähkömarkkinaoperaattorit eivät ole osa XBID-hanketta sen kehitysvaiheessa, mutta ne ovat osallistuneet hankkeen suunnitteluun ja ovat liittyneet siihen CACM-asetuksen ja markkinoiden yhteenliittäjää koskevan suunnitelman noudattamiseksi. Liittyminen tuli voimaan 12. kesäkuuta 2018, kun XBID-hanke käynnistyi, ja se kattaa ensi vaiheessa 14 Euroopan maata. XBID-hanke mahdollistaa jatkuvan päivänsisäisen kaupankäynnin, joka laajenee asteittain koko Euroopan unionin alueelle.

Mitä tulee nimitettyjen sähkömarkkinaoperaattoreiden välisen kilpailun kehittymiseen, tähän saakka suurin osa CACM-asetuksen soveltamisalaan kuuluvista jäsenvaltioista on päättänyt soveltaa nimitettyjen sähkömarkkinaoperaattoreiden kilpailuun perustuvaa mallia eli CACM-asetuksessa säädettyä nimitettyjen sähkömarkkinaoperaattoreiden nimeämisen oletusmallia. CACM-asetuksen voimaantulon jälkeen niiden sähköpörssien lukumäärä, jotka ovat halukkaita aloittamaan toiminnan muissa jäsenvaltioissa, on kasvanut. Kilpailu yhteenkytketyillä vuorokausimarkkinoilla ja päivänsisäisillä markkinoilla, kunhan se alkaa, tulee edelleen olemaan rajallista, koska monissa maissa toimii lakisääteisiä monopoleja.

Markkinoiden yhteenkytkentähankkeiden hallintorakenteen osalta olemassa olevilla ratkaisuilla (PCR ja XBID) oli omat hallintorakenteensa, koska ne käynnistettiin vapaaehtoisten varhaisen täytäntöönpanon hankkeiden pohjalta, joita johti yhdessä siirtoverkonhaltijoiden ja sähköpörssien ryhmä. CACM-asetuksessa vahvistetaan yleinen kehys tällaiselle yhteistyölle ja säädetään joistain periaatteista syrjinnän estämiseksi, mutta yhteistyön yksityiskohtaisten sääntöjen laatiminen on jätetty nimitettyjen sähkömarkkinaoperaattoreiden tehtäväksi, yhteistyössä siirtoverkonhaltijoiden kanssa. Samaan aikaan CACM-asetuksessa annetaan nimitetyille sähkömarkkinaoperaattoreille joitain tehtäviä, jotka liittyvät markkinoiden yhteenliittäjän tehtävien kehittämiseen ja toteuttamiseen yhteenkytketyillä vuorokausimarkkinoilla ja päivänsisäisillä markkinoilla. Markkinoiden yhteenliittäjän tehtävä ei ole osa nimitettyjen sähkömarkkinaoperaattoreiden kilpailullisia toimia, vaan se on suunniteltu säännellyksi tehtäväksi, jolla varmistetaan toimeksiantojen tehokas täsmäytys tarjousalueiden sisällä ja niiden välillä Euroopan unionin kaikille nimitetyille sähkömarkkinaoperaattoreille alueiden välisen kapasiteetin implisiittiseen jakamisen avulla. Nimitetyt sähkömarkkinaoperaattorit ja/tai siirtoverkonhaltijat ovat kehittäneet ja toteuttaneet markkinoiden yhteenliittäjän tehtävien toteuttamista varten monia monimutkaisia teknisiä menetelmiä ja ehtoja ja edellytyksiä, jotka kansalliset sääntelyviranomaiset ovat hyväksyneet yleiseurooppalaisella, alueellisella tai kansallisella tasolla.

Yhteenkytkettyjen vuorokausimarkkinoiden ja päivänsisäisten markkinoiden toteuttamista ovat tähän mennessä viivästyttäneet monet hallintoon liittyvät haasteet, kuten eri osapuolten kasvanut määrä, CACM-asetuksen mukaisten uusien kustannusten jakamis- ja kattamisjärjestelyjen tarve sekä muut hallintoon liittyvät näkökohdat, kuten tarve määritellä riittävät päätöksentekosäännöt. Muita haasteita saattaa aiheuttaa myös se, kuinka tehokkaasti algoritmi toimii, kun entistä suurempi määrä nimitettyjä sähkömarkkinaoperaattoreita toteuttaa näitä tehtäviä. Haasteita voivat aiheuttaa myös CACM-asetuksen noudattamiseksi tulevaisuudessa tarvittavat uudet toiminnot. Kansallisten sääntelyviranomaisten on varmistettava, että nimitetyt sähkömarkkinaoperaattorit tai kolmannet osapuolet, joille tämä tehtävä on annettu, pystyvät huolehtimaan markkinoiden yhteenliittäjän tehtävästä oikeudellisen kehyksen mukaisesti.

Markkinoiden yhteenliittäjää koskevan suunnitelman toteuttamisen monimutkaisuus johtuu myös siitä, että CACM-asetuksen nojalla nimitetyt sähkömarkkinaoperaattorit ovat pääasiallisesti vastuussa yhteenkytkettyjen vuorokausimarkkinoiden ja päivänsisäisten markkinoiden ratkaisujen kehittämisestä, kun taas siirtoverkonhaltijat vastaavat pääasiassa alueiden välisen kapasiteetin laskennasta ja jakamisesta. Tehtävien ja vastuiden sekä kustannusten jakamis-/kattamisjärjestelyjen selkeä määrittely voi edistää sujuvampaa yhteistyötä nimitettyjen sähkömarkkinaoperaattoreiden ja siirtoverkonhaltijoiden välillä. Tällä hetkellä konkreettiset järjestelyt riippuvat siirtoverkonhaltijoiden ja nimitettyjen sähkömarkkinaoperaattoreiden ehdotuksista ja niiden hyväksymisestä yleiseurooppalaisella, alueellisella tai joskus kansallisella tasolla. Tähän mennessä saadut kokemukset osoittavat, että kustannusten jakamisen ja kustannusten kattamisen kaltaisiin kysymyksiin liittyvät oikeudelliset epävarmuudet sekä hallintoon liittyvien kysymysten puutteellinen yhdenmukaistaminen on useissa tapauksissa johtanut viivästyksiin ja merkittäviin erimielisyyksiin asianomaisten osapuolten kesken.

Myös markkinoiden yhteenkytkennässä tarvittavien erilaisten menetelmien soveltaminen on osoittautunut haasteelliseksi. Tällaisista kysymyksistä päätettäessä on olennaisen tärkeää varmistaa, että nimitettyjä sähkömarkkinaoperaattoreita kohdellaan syrjimättömästi ja että kulloinkin sovellettavat ratkaisut ovat CACM-asetuksen vaatimusten mukaisia (tai niitä voidaan kehittää edelleen siten, että ne ovat vaatimusten mukaisia).

IV.Alustavat päätelmät

Komission kokemukset nimitettyjen sähkömarkkinaoperaattoreiden välisestä kilpailusta ovat edelleen rajallisia. Tämä johtuu erityisesti viivästyksistä kaikkien niiden lakisääteisten ja teknisten vaiheiden toteuttamisessa, jotka ovat tarpeellisia nimitettyjen sähkömarkkinaoperaattoreiden välisen kilpailun mahdollistamiseksi yhteenkytketyillä vuorokausimarkkinoilla ja päivänsisäisillä markkinoilla. Niiden alustavien kokemusten perusteella, joita tähän mennessä on saatu etenkin vuorokausimarkkinoiden yhteenkytkennän alalla, suurin osa unionin jäsenvaltioista voisi toteuttaa kilpailumallin ilman merkittäviä esteitä. Ei siis ole mitään ilmeistä syytä muuttaa CACM-asetuksessa omaksuttua lähestymistapaa ja sulkea pois kilpailu tässä vaiheessa.

Koska kuitenkin täytäntöönpano on edelleen kesken tämän kertomuksen julkaisuajankohtana eikä nimitettyjen sähkömarkkinaoperaattoreiden välinen kilpailu ole vielä käynnistynyt tai osoittanut täyttä vaikutustaan niissä jäsenvaltioissa, joissa ei vallitse monopoli, komissio ei muodosta lopullista kantaa siihen, olisiko perusteltua poistaa jäsenvaltioiden mahdollisuus säätää lakisääteisestä monopolista. Mahdollisuutta soveltaa monopolimallia ja evätä toisessa jäsenvaltiossa nimetyn nimitetyn sähkömarkkinaoperaattorin tarjoamat kaupankäyntipalvelut pidetään edelleen poikkeuksena oletusarvoisesta kilpailumallista. Nimitetyn sähkömarkkinaoperaattorin monopolia koskeva poikkeus ei kuitenkaan millään tavoin heikennä tai rajoita Euroopan unionin toiminnasta tehdyn sopimuksen (perustamissopimuksen) kilpailusääntöjen soveltamista. Perustamissopimuksen kilpailua koskevia määräyksiä sovelletaan yleisesti nimitettyjen sähkömarkkinaoperaattoreiden käyttäytymiseen markkinoilla, myös ristiintukemisen riskeihin, ja niitä sovelletaan myös kaikkiin jäsenvaltioiden toimenpiteisiin, joilla annetaan yksinoikeuksia nimitetyille sähkömarkkinaoperaattoreille. Koska kilpailua harjoittavien ja monopoliasemassa olevien nimitettyjen sähkömarkkinaoperaattoreiden kesken on varmistettava syrjimättömyys ja tasapuoliset toimintaedellytykset, komissio aikoo perustamissopimuksen määräysten ja CACM-asetuksen säännösten nojalla seurata jatkossakin yhteenkytkettyjen vuorokausimarkkinoiden ja päivänsisäisten markkinoiden edistymistä sekä nimitettyjen sähkömarkkinaoperaattoreiden välisen kilpailun vaikutuksia Euroopan unionissa.

Yhteenkytkettyjen vuorokausimarkkinoiden ja päivänsisäisten markkinoiden hallinnoinnissa tähän mennessä saavutetun edistymisen alustava analyysi osoittaa, että yhteenkytkentäratkaisujen kehittämiseen ja toimintaan liittyvät nimitettyjen sähkömarkkinaoperaattoreiden ja siirtoverkonhaltijoiden tehtävät ja vastuut on määriteltävä selkeämmin. Vaikka CACM-asetuksessa päävastuu näistä tehtävistä annetaan nimitetyille sähkömarkkinaoperaattoreille, siirtoverkonhaltijoiden olisi osallistuttava niihin tiiviimmin ja niillä olisi oltava keskeinen rooli kapasiteetin laskentaan ja jakamiseen liittyvien teknisten vaatimusten määrittelyssä. Kokemukset osoittavat lisäksi, että markkinoiden yhteenliittäjän tehtävällä on keskeinen merkitys tavoitemallin toteuttamisessa ja nimitettyjen sähkömarkkinaoperaattoreiden välisen kilpailun lisäämisessä. Komissio katsoo, että keskustelua tähän mennessä kohdatuista haasteista on syytä jatkaa, samoin kuin eri vaihtoehtojen arviointia markkinoiden yhteenliittäjän tehtävän hallinnoinnin mahdollista muuttamista varten.

Komissio on edelleen lujasti sitoutunut jatkamaan työtä kohti yhteenkytkettyjen vuorokausimarkkinoiden ja päivänsisäisten markkinoiden luomista lisähyötyjen tuottamiseksi Euroopan kansalaisille markkinoiden yhdentymisen kautta. Rajat ylittävästä kaupasta voidaan saada suurin hyöty varmistamalla CACM-asetuksen täysimääräinen ja viiveetön täytäntöönpano.